“ผ้าฝ้ายทอผสมขนแกะ” เสียงเล่าขานวิถีชีวิตของชาวบ้านห้วยห้อม

**"Woven Cotton Blend Fleece" The Lifestyle Story of The Huai Hom** **Villagers**

ณฐิตากานต์ พยัคฆา1\* กอบลาภ อารีศรีสม2 กิติศักดิ์ ทองมีทิพย์3 และปรียาภรณ์ ขันทบัว4

1,3,4 สาขาวิชาส่งเสริมและเผยแพร่การเกษตร คณะเกษตรศาสตร์ มหาวิทยาลัยเชียงใหม่

2 สาขาวิทยาการสมุนไพร คณะผลิตกรรมการเกษตร มหาวิทยาลัยแม่โจ้

\*E-mail: [nathitakarn.p@gmail.com](mailto:nathitakarn.p@gmail.com)

**บทคัดย่อ**

บทความนี้ต้องการอธิบายถึงประวัติความเป็นมาอันยาวนานของ “ผ้าฝ้ายทอผสมขนแกะบ้านห้วยห้อม” ที่เป็นผลิตภัณฑ์ที่ชาวบ้านห้วยห้อมได้รังสรรค์ออกมาอย่างงดงาม จากทรัพยากรที่ปรากฏอยู่ในท้องถิ่นพร้อมด้วยการประยุกต์จากภูมิปัญญาดั้งเดิมของชาวปกาเกอะญอ โดยเฉพาะอัตลักษณ์ของทรัพยากรที่นำมาใช้นั้นมีความสอดคล้องกับวิถีชีวิตและบริบทของชุมชน ถึงอย่างไรก็ตามพลวัตได้ก่อให้เกิดการเปลี่ยนไปของชีวิตความเป็นอยู่ จึงส่งผลให้ชุมชนเกิดการปรับตัวเพื่อการพัฒนาต่อผลิตภัณฑ์ให้สอดคล้องกับสถานการณ์อย่างทันท่วงที ภายใต้การยกระดับผลิตภัณฑ์ชุมชนด้วยมาตรฐาน “สิ่งบ่งชี้ทางภูมิศาสตร์” ที่อยู่คู่กับชุมชน อันเป็นแนวทางที่ก่อให้เกิดเป็นความยั่งยืนของชุมชน

***คำสำคัญ:*** วิถีชีวิต, ภูมิปัญญา, การปรับตัว, การพัฒนา, สิ่งบ่งชี้ทางภูมิศาสตร์

**Abstract**

This article describes the long history of "Woven Cotton Blend Fleece of Ban Huai Hom" is a product that the villagers have beautifully created. From the resources that appear in the local area with the application of traditional wisdom of the Karen people in particular, the identity of the resources used is consistent with the way of life and the context of the community. However, dynamics have caused a change in our lives. As a result, the community has adapted for product development in accordance with the situation in a timely manner. Under raising the level of community products with standard "Geographical indications" that are coupled with the community this is an approach that contributes to the sustainability of the community.

***Keyword:***Lifestyle, Wisdom, Adaptation, Development, Geographical indications

**บทนำ**

การดำรงชีวิตของคนในสังคมไทยมีความเกี่ยวข้องกับเกษตรกรรม ตั้งแต่อดีต ปัจจุบัน และอนาคต จนมีคำกล่าวติดปากว่า สังคมไทยเป็นสังคมเกษตรกรรม (Agrarian Society) ซึ่งเป็นสังคมที่ผสมผสานความหลากหลายระหว่างคติและความเชื่อเป็นต้นว่า การนับถือสิ่งศักดิ์สิทธิ์ การนับถือธรรมชาติ และความเชื่อทางศาสนา (สมจิต, 2555) โดยสามารถกล่าวอีกนัยหนึ่งได้ว่า การดำรงชีวิตของคนในสังคมไทยมีการดำเนินไปของชีวิตที่บ่งบอกถึง ทัศนคติ ค่านิยม และมุมมองของแต่ละพื้นที่ พึงอาจมีความหมายในเชิงของอัตตาหรือตัวตนและใช้ในการสร้างสัญลักษณ์ทางวัฒนธรรมที่ประกอบกับอัตลักษณ์ของชุมชน ทั้งนี้เส้นแบ่งระหว่างอัตลักษณ์ของชุมชนกับการดำเนินกิจกรรมต่าง ๆ นั้น อาจมีความเลือนรางลงในสังคมยุคปัจจุบัน จนกระทั้งเกิดเป็นความเชื่อใจและความคุ้นชินที่จะดำเนินชีวิตไปในทามกลางแวดล้อมบริบทที่ท้าทายอย่างมีสติสัมปชัญญะ เช่นเดียวกับชุมชนบ้านห้วยห้อมเป็นชุมชนที่อยู่อาศัยของชาวไทยภูเขาเผ่ากระเหรี่ยงหรือปกาเกอะญอ มีประวัติความเป็นมายาวนานที่มากกว่า 200 ปี (นิติพงษ์, 2562) โดยมีการดำรงชีวิตที่มีอาชีพเกษตรกรรมเปรียบเสมือนรากแก้วของต้นใหม่ใหญ่ที่ทำการหล่อเลี้ยงทุกคนในชุมชน พร้อมทั้งมีการพึ่งพาอาศัยธรรมชาติไม่ว่าจะเป็นดิน น้ำ สัตว์ และป่าไม้ โดยวิถีชีวิตความเป็นอยู่ของคนในชุมชนบ้านห้วยห้อมนั้น ตั้งอยู่บนพื้นฐานของการดำเนินชีวิตและการอนุรักษ์ไปพร้อม ๆ กัน ทำให้คนในหมู่บ้านมีแหล่งน้ำเพื่อการบริโภคอุปโภคอย่างพอเพียง มีทรัพยากรธรรมชาติที่อุดมสมบูรณ์ไปด้วยป่าไม้ ภูเขา ทั้งนี้วิถีชีวิตของชาวปกาเกอะญอจะรักสิ่งแวดล้อม ป่าไม้และธรรมชาติ จึงไม่มีการตัดไม้ทำลายป่าและได้ร่วมกันอนุรักษ์ป่าไม้และปลูกเพิ่มมากขึ้นทุกปี ดังนั้นประเด็นดังกล่าวจึงเป็นส่วนหนึ่งของวิถีชีวิตชุมชนบ้านห้วยห้อม

วิถีชีวิตของคนบ้านห้วยห้อมได้มีการเดินหน้าข้างหน้าพร้อมกับการพัฒนาอย่างมิหยุดหย่อน อันเป็นการสร้างความมั่นคงทางฐานจิตใจ พละกำลัง และเศรษฐกิจระดับครัวเรือนต่อการอยู่รอดของคนในชุมชนจากทุนที่มีอยู่ในชุมชนผสมผสานกับภูมิปัญญาดั้งเดิมของชาวปกาเกอะญอ พร้อมด้วยการได้รับการสนับสนุนจากหลากหลายภาคส่วน จนทำให้ชุมชนบ้านห้วยห้อมเกิดเป็นชุมชนที่มีความเข้มแข็งที่สามารถสร้างอัตลักษณ์ของชุมชนที่มีหนึ่งเดียวในประเทศไทยได้ นั้นก็คือ **“ผ้าฝ้ายทอผสมขนแกะ”** โดยผ้าฝ้ายทอผสมขนแกะนั้นมีประวัติศาสตร์ความเป็นมาที่ยาวนานและเต็มไปด้วยความประทับใจของคนในชุมชนผู้ที่สืบถอดภูมิปัญญาที่งดงามชิ้นนี้ จากรุ่นสู่รุ่น จึงถือได้ว่าผ้าฝ้ายทอผสมขนแกะของชุมชนบ้านห้วยห้อมนั้นเป็นเครื่องมือชิ้นสำคัญในการขับเคลื่อนการพัฒนาคุณภาพชีวิตของคนในชุมชนบ้านห้วยห้อม ภายใต้แนวคิดที่ดำรงไว้ซึ่งวิถีชีวิตความเป็นอยู่ดั่งเดิมของคนในชุมชน และต้องการพัฒนาคนในชุมชนให้มีความสุข พัฒนากลุ่มคนให้เข้มแข็งและพึ่งตนเองได้ (สนธยา, 2445)

ดังนั้นด้วยลักษณะความเป็นมาของ “ผ้าฝ้ายทอผสมขนแกะ” ที่กล่าวไว้เป็นสังเขปในข้างต้น อนึ่งสายใยที่เชื่อมโยงวิถีชีวิตของคนชุมชนบ้านห้วยห้อมกับความท้ายทายในการพัฒนาเพื่อก่อให้เกิดเป็นการจัดการชุมชนที่มั่นคง โดยบทความนี้จะพรรณนาให้เห็นถึงภาพการดำเนินไปของผ้าฝ้ายทอผสมขนแกะในประเด็นของประวัติศาสตร์ความเป็นเชิงลึก พลวัตและการปรับตัวของชาวบ้านห้วยห้อม และแนวทางการพัฒนาผ้าฝ้ายท่อผสมขนแกะสู่ความยั่งยืน

**ผ้าฝ้ายทอผสมขนแกะบ้านห้วยห้อม กับ ความเป็นมาอันยาวนาน**

ชุมชนบ้านห้วยห้อม อำเภอแม่ลาน้อย จังหวัดแม่ฮ่องสอน ตั้งอยู่ในพื้นที่สูงจากระดับน้ำทะเลปานกลาง 1,000-1,300 เมตร จึงทำให้มีอากาศที่เย็นตลอดทั้งปี โดยมีอุณหภูมิเฉลี่ย 22 องศาเซลเซียส ซึ่งชาวบ้านส่วนใหญ่เป็นชาวปกาเกอะญอหรือกะเหรี่ยงและนับถือศาสนาคริสต์นิกายโปรแตสแตนท์ ได้ประกอบอาชีพหลักคือการทำนาปลูกพืชผัก กาแฟ ไม้ผลเมืองหนาวและทำปศุสัตว์ อาทิ แกะ โค แพะและกระบือ โดยเฉพาะ “แกะ” ที่มีการเลี้ยงทั้งพันธุ์กินเนื้อและพันธุ์ตัดขน โดยได้การนำขนแกะมาถักทอขึ้นรูปเป็นเครื่องนุ่งห่มมีลวดลายต่าง ๆ อันเป็นเอกลักษณ์ที่บ่งบอกถึงวิถีชีวิตที่เรียบง่าย ที่กล่าวมาข้างต้นนั้นจะได้กล่าวถึงความเป็นมาอันยาวนานก่อนมาเป็น “ผ้าฝ้ายทอผสมขนแกะห้วยห้อม” และเมื่อสืบย้อนกลับไปในพุทธศักราช 2500 ได้มีกลุ่มมิชชันนารีเดินทางมาเผยแผ่ศาสนาคริสต์ในหมู่บ้านห้วยห้อม ซึ่งได้เห็นการทอผ้าที่มีเอกลักษณ์ การใช้ฝ้ายพื้นเมืองที่ปลูกกันเอง การทอผ้าเป็นผืนด้วยกี่แบบผูกเอวหรือที่เรียกว่า กี่เอว กลุ่มมิชชันนารีดังกล่าวได้เห็นถึงคุณค่าของการต่อยอดจากความสามารถในการทอผ้า จึงได้นำความรู้เกี่ยวกับการใช้ขนแกะมาทำเป็นเส้นด้ายสำหรับทอผ้ามาถ่ายทอดให้กับชาวบ้านห้วยห้อม

เมื่อพุทธศักราช 2514 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จเยี่ยมเยือนประชาชนที่บ้านห้วยห้อม ได้ทอดพระเนตรเห็นผ้าทอที่ทอจากขนแกะ จึงทรงมีพระราชดำริที่จะส่งเสริมให้ชาวบ้านมีอาชีพเสริมคือการทำผ้าทอขนแกะ โดยทรงมีพระราชเสาวนียให้หน่วยงานท้องถิ่นให้ความช่วยเหลือด้านการปรับปรุงสายพันธุ์แกะให้มีคุณภาพดีขึ้น ทั้งแกะพันธุ์ใช้ขนและแกะพันธุ์เนื้อ และให้เจ้าหน้าที่นำพันธุ์แกะจากประเทศออสเตรเลียมาทำการผสมพันธุ์แกะพื้นเมือง จนได้แกะลูกผสมดอร์เซทพื้นเมือง และได้มีการจัดตั้งกลุ่มสตรีผ้าทอขนแกะบ้านห้วยห้อมด้วย (ศูนย์ส่งเสริมศิลปาชีพระหว่างประเทศ (องค์การมหาชน), 2561)

ต่อมาเมื่อปีพุทธศักราช 2530 คุณแม่มะลิวัลย์ได้เล่าว่า “กลุ่มสตรีผ้าทอขนแกะบ้านห้วยห้อมได้มีการรวมกลุ่มโดยแม่บ้านชุมชนห้วยห้อม เพื่อจัดทำสินค้าผ้าทอจากขนแกะ ซึ่งได้ดำเนินกิจกรรมซึ่งได้รับการสนับสนุนและความช่วยเหลือจากหน่วยงานภาครัฐอย่างสม่ำเสมอ จนกระทั่งได้ปีพุทธศักราช 2548 ทางกลุ่มฯ ได้จดทะเบียนกลุ่มฯ เป็นวิสาหกิจชุมชนกลุ่มทอผ้าขนแกะบ้านห้วยห้อม ทำให้การจัดการและการดำเนินกิจการจึงเป็นระบบมากยิ่งขึ้น”

ด้วยผ้าฝ้ายทอผสมขนแกะของชาวบ้านห้วยห้อมเป็นภูมิปัญญาท้องถิ่นที่ได้นำเส้นฝ้ายที่ย้อมจากวัสดุธรรมชาติ มาถักทอผสมผสานกับเส้นด้ายที่ทำมาจากขนแกะ มีลวดลายสวยงาม ซึ่งทอขึ้นตามกรรมวิธีแบบโบราณของสตรีชาวชาวปกาเกอะญอ ใน พุทธศักราช 2554 คุณแม่มะลิวัลย์ นักรบไพร   
ผู้เป็นประธานกลุ่มฯ และสถาบันวิจัยและพัฒนาพื้นที่สูง (องค์การมหาชน) จึงได้ยื่นขอรับสิทธิเป็นสิ่งบ่งชี้ทางภูมิศาสตร์กับกรมทรัพย์สินทางปัญญา ในนามสินค้า “ผ้าฝ้ายทอผสมขนแกะบ้านห้วยห้อม” (สถาบันวิจัยและพัฒนาพื้นที่สูง (องค์การมหาชน), 2554) ต่อมาเมื่อ พุทธศักราช 2556 กรมทรัพย์สินทางปัญญาได้ประกาศการขึ้นทะเบียนสินค้าดังกล่าวเป็นสิ่งบ่งทางภูมิศาสตร์ให้กับชาวบ้านห้วยห้อม   
ที่ทำให้เกิดผลกระทบและการเปลี่ยนแปลงกับชุมชนในเวลาถัดมา (กรมทรัพย์สินทางปัญญา, 2559)   
ดังแผนภาพที่ 1

**พ.ศ. 2500**

มิชชันนารีให้ความรู้เกี่ยวกับการใช้ขนแกะกับผ้าทอ

**พ.ศ. 2514**

สมเด็จพระนางเจ้าสิริกิติ์ พระบรมราชินีนาถฯ ในรัชกาลที่ 9 เสด็จเยี่ยมเยือนและหน่วยงานอื่น ๆ สนับสนุนปรับปรุงพันธุ์แกะขน

**พ.ศ. 2530**

เริ่มมีรวมกลุ่มแม่บ้าน   
เพื่อผลิตผ้าทอขนแกะและผ้าฝ้ายทอผสม  
ขนแกะ

**พ.ศ. 2548**

จดทะเบียนเป็น “วิสาหกิจชุมชนกลุ่มทอผ้าขนแกะบ้านห้วยห้อม”

**พ.ศ. 2554**

ยื่นขอ GI สินค้า “ผ้าฝ้ายทอผสมขนแกะบ้านห้วยห้อม”

**พ.ศ. 2556**

กรมทรัพย์สินทางปัญญาประกาศการขึ้นทะเบียนของสินค้า

**แผนภาพที่ 1:** เส้นประวัติศาสตร์ผ้าฝ้ายทอผสมขนแกะของชาวบ้านห้วยห้อม

**ที่มา:** จากการวิเคราะห์ของผู้เขียน

**พลวัต และการปรับตัวของชาวบ้านห้วยห้อม**

**ด้านแรก คือ ด้านสังคม** หลังจากกลุ่มสตรีผ้าทอขนแกะบ้านห้วยห้อมได้รวมกลุ่มของแม่บ้านขึ้นมา มีสมาชิก 25 ราย และได้รับพระราชทานเงินทุนดำเนินการจากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในพุทธศักราช 2530 (องค์การบริหารส่วนตำบลห้วยห้อม, 2564) คุณแม่มะลิวัลย์ได้กล่าวว่า “ปัจจุบันมีสมาชิกกลุ่มฯ จำนวน 50 ราย ได้มีการดูแลกลุ่มฯ และมีการสืบทอดถึง 3 รุ่น ตั้งแต่รุ่นคุณตาตะเหล่อ ขันธ์เขียว (คุณพ่อของคุณแม่มะลิวัลย์) คุณแม่มะลิวัลย์ และคุณอังคณาตามลำดับ ซึ่งคุณอังคณาผู้เป็นลูกสาวได้รับการเรียนรู้และรับช่วงต่อจากคุณมะลิวัลย์ เพื่อดำเนินกิจการและพัฒนากลุ่มฯ ต่อไป เช่นเดียวกับการทอผ้าฝ้ายทอผสมขนแกะที่ยังคงมีการสืบทอดมรดกทางปัญญาจากรุ่นสู่รุ่นที่บรรพบุรุษในชุมชนมีการสอนให้กับลูกหลานของตนเองที่มีความสนใจ รวมไปถึงการได้สัมผัสและเห็นการทอผ้านี้ตั้งแต่เกิดแล้ว จึงเป็นเรื่องง่ายที่ผู้สืบทอดจะสามารถผลิตผ้าฝ้ายทอผสมขนแกะได้คล่องแคล่วไปจนถึงชำนาญ” ทั้งนี้ คุณอังคณาได้ให้ข้อมูลเพิ่มเติมว่า “กิจกรรมการทอผ้าฝ้ายผสมขนแกะสมาชิกกลุ่มฯ ได้ใช้เวลาว่างหลังจากการทำเกษตร และเลี้ยงแกะเพื่อนำขนมาเป็นปัจจัยหลักในการผลิต โดยมีหน่วยงานภาครัฐ ได้แก่ ศูนย์วิจัยและบำรุงพันธุ์สัตว์แม่ฮ่องสอน ส่งเสริมพันธุ์แกะขนและจำหน่ายขนแกะให้ ศูนย์ศิลปาชีพจังหวัดแม่ฮ่องสอนและศูนย์พัฒนาโครงการหลวงแม่ลาน้อย เป็นหน่วยงานที่ได้ส่งเสริมผลิตภัณฑ์ในการส่งจำหน่ายตามแหล่งรับซื้อทั้งในประเทศและต่างประเทศ รวมไปถึงงานเทศกาลสำคัญของจังหวัดแม่ฮ่องสอน” ซึ่งกิจกรรมดังกล่าวถือได้ว่าเป็นการช่วยเหลือด้านการตลาดหลักของกลุ่มฯ ทำให้สมาชิกมีรายได้จากอาชีพเสริมนี้ เพื่อสามารถส่งมอบคุณค่าของสินค้าให้กับผู้บริโภคได้อย่างภาคภูมิใจแล้วจึงต้องรักษาคุณภาพของสินค้าให้เป็นไปตามมาตรฐานสินค้าสิ่งบ่งชี้ทางภูมิศาสตร์ (Geographical Indications: GI)

ด้านที่สอง คือ **ด้านการผลิตและการรักษาคุณภาพสินค้า** ทางกลุ่มฯ ได้รับรางวัลที่การันตีผลิตภัณฑ์มากมาย อาทิ รางวัลหนึ่งตำบล หนึ่งผลิตภัณฑ์ไทยระดับห้าดาวประจำปีพุทธศักราช 2555 และชาวบ้านห้วยห้อมได้รับรางวัลหมู่บ้านท่องเที่ยวเชิงเกษตรยอดเยี่ยม อันดับที่ 1 ชุมชนท่องเที่ยวบ้านห้วยห้อม จังหวัดแม่ฮ่องสอน พุทธศักราช 2563 จากการท่องเที่ยวแห่งประเทศไทย (ททท.) (การท่องเที่ยวแห่งประเทศไทย, 2563) จึงเห็นได้ว่าไม่เพียงผลิตภัณฑ์ที่มีคุณภาพแล้ว วิถีชีวิตที่เรียบง่ายอันเป็นเสน่ห์อันน่าหลงไหลจนสามารถสร้างชื่อเสียงให้กับชุมชนห้วยห้อมได้ การท่องเที่ยวในชุมชนจึงเป็นแหล่งรายได้ที่สำคัญให้กับกลุ่มฯ และชุมชนห้วยห้อม จากการจำหน่ายผลิตภัณฑ์ผ้าฝ้ายทอผสมขนแกะ ผ้าทอขนแกะ ผลิตภัณฑ์แปรรูปกาแฟ การให้บริการนำเที่ยว และที่พักโฮมสเตย์ อย่างไรก็ตามทางกลุ่มฯ ยังคงต้องมีรักษาคุณภาพเพื่อให้เป็นไปตามมาตรฐานสิ่งบ่งชี้ทางภูมิศาสตร์ไทยต่อไป

จากการศึกษาจะเห็นได้ว่ามีการเปลี่ยนแปลงทางสังคมของกลุ่มทอผ้าและมีพลวัตตามยุคสมัย แต่ยังมีทายาทผู้สืบทอดงานศิลปะนี้ที่มีการสอดแทรกและรายล้อมของวิถีชีวิตชาวบ้านห้วยห้อมนี้ตั้งแต่เกิด ซึ่งยังคงมีการปฏิบัติตามของลูกหลานจากประสบการณ์จนไปถึงเกิดความชำนาญ ส่วนการผลิตและการรักษาคุณภาพสินค้าผ้าฝ้ายทอผสมขนแกะ จากเดิมเป็นการผลิตผ้าทอเพื่อเป็นเครื่องนุ่งห่ม เมื่อมีการส่งเสริมจนเกิดเป็นสินค้าที่มีการรับรองมาตรฐานจากหลายหน่วยงานและสถาบัน จึงเกิดการจัดระเบียบและสร้างข้อตกลงในกลุ่มฯ ให้มีการรักษาคุณภาพ ไปจนถึงการสร้างความเชื่อมั่นของสินค้าผ้าฝ้ายทอผสมขนแกะนี้

**วิถีชีวิตกับความรู้ที่สั่งสมมา : จากการดำรงชีวิตสู่การจัดระบบเพื่อการพัฒนายั่งยืน**

ในการที่พัฒนาสิ่งหนึ่งสิ่งใดนั้น อันความรู้และความชำนาญจะเป็นสิ่งที่มีความสำคัญเป็นลำดับต้น ๆ ซึ่งทั้งสองประการที่กล่าวมานั้นขึ้นอยู่กับองค์ความรู้ บุคคลนั้น ๆ ต้องมีปัญญาและองค์ความรู้เพื่อเป็นแนวทางในการดำเนินกิจกรรมต่อไปได้ อันความชำนาญเพียงอย่างเดียวก็มิสามารถที่จะส่งผลให้เกิดการพัฒนาในเชิงประจักษ์ได้ จึงจำเป็นต้องมีความรู้เป็นปัจจัยนำทาง หากมีแค่เพียงแต่ความชำนาญนั้น การพัฒนาที่เกิดขึ้นจะไม่เป็นไปในทิศทางของเหตุการณ์ในปัจจุบัน (กิติศักดิ์, 2562) ดังนั้น การพัฒนาที่แท้จริงผู้เขียนคิดว่าต้องตั้งอยู่บนฐานขององค์ความรู้ หากมีทั้งสองสิ่งนี้แล้วนั้นก็จะสามารถส่งผลให้ดำเนินไปของสิ่งต่าง ๆ ได้อย่างราบรื่น นำไปสู่การพัฒนาอย่างแท้จริง เช่นเดียวกับชาวบ้านในชุมชนบ้านห้วยห้อมที่มีความรู้ความชำนาญทางด้านการทอผ้าฝ้ายผสมขนแกะอยู่ไม่น้อย แต่อย่างไรก็ตามความรู้ความชำนาญดังกล่าว เป็นเพียงองค์ความที่ได้สั่งสมส่งต่อหรือถ่ายถอดมาจากรุ่นสู่รุ่น จนเกิดเป็นความชำนาญจากการลงมือปฏิบัติจริงเท่านั้น แต่ในทางกลับกันเมื่อชาวบ้านได้พบกับปัญหาที่อุบัติขึ้นมาใหม่ จึงเป็นเรื่องที่ยากในการแก้ไขปัญหาต่าง ๆ ได้อย่างทันถ่วงที เพราะมีเพียงแต่องค์ความรู้เดิม ๆ ดังในกรณีปัญหาของสถานการณ์ความเสี่ยงที่เป็นพิษจากสังคมและเศรษฐกิจในรูปแบบต่าง ๆ ชาวบ้านจึงใช้วิธีแก้ไขจากฐานความรู้ที่มีและเฉพาะหน้าเท่านั้น

จากกรณีดังกล่าวจึงทำหน่วยงานภาครัฐในพื้นที่ได้เล็งเห็นถึงปัญหาที่เกิดขึ้น สืบเนื่องถึงการประสานกับหน่วยงานสถานศึกษาที่มีความรู้ความชำนาญด้านส่งเสริมการเกษตรและพัฒนาชนบท ด้านเศรษฐกิจและสังคมชุมชน เกิดเป็นกระบวนการร่วมมือระหว่างหน่วยงานและชุมชน จัดการอบรมให้ความรู้แก่ชาวบ้านในชุมชนบ้านห้วยห้อม ซึ่งได้ทำการแนะนำแก้ไขปัญหา ในทิศทางของการวางรากฐานสินค้าของชุมชนระยะยาวด้วยการแนะนำการคุมคุณภาพของสินค้าหลังจากผ่านการยอมรับให้เป็น “ส่งบ่งชี้ทางภูมิศาสตร์” ให้มีประสิทธิภาพที่ยอมรับได้ นอกจจากนี้ยังได้ทำการวางแผนจัดระบบความคิดจากฐานความรู้ที่มีในตัวของชาวบ้านเองและต่อเติมในสิ่งที่ขาดให้สามารถพัฒนาให้เกิดเป็นความชำนาญได้ในอนาคต อันเป็นการเพิ่มประสิทธิภาพองค์ความรู้ให้แก่ชาวบ้าน สิ่งแปลกใหม่ที่เกิดขึ้นและตอบโจทย์ได้เกินครึ่ง (กิติศักดิ์,2564) ในด้านมิติของการพัฒนาชุมชน ด้านมิติเกษตรกรรม และมิติอื่น ๆ ที่สามารถช่วยเหลือชาวบ้านจึงทำให้ชาวบ้านมีแบบแผนด้านการจัดการความรู้ที่ถูกต้องพร้อมที่จะพัฒนาไปสู่ความชำนาญต่อไป

**บทสรุปและข้อเสนอแนะ**

สำหรับข้อสรุปของบทความเรื่อง“ผ้าฝ้ายทอผสมขนแกะ” เสียงเล่าขานวิถีชีวิตของบ้านห้วยห้อม พบว่า **ผ้าฝ้ายทอผสมขนแกะห้วยห้อมมีความเป็นมาอันยาวนาน**ที่ถือกำเนิดจากฐานวิถีชีวิตของคนในชุมชนที่สร้างขึ้นจากความสำเร็จของกระบวนการมีส่วนร่วมของทุกภาคส่วนในชุมชน และ**ชาวบ้านห้วยห้อม**ได้มีการ**การปรับตัว**ให้สอดคล้องกับ**พลวัตที่มีการดำเนินไปอย่างต่อเนื่อง**โดยมุ่งเน้นประเด็นความสำคัญเรื่องการพัฒนาอย่างมิหยุดอยู่กับที่ของผ้าฝ้ายทอผสมขนแกะ พึงจะเป็นกระบวนการพื้นฐานในการบริหารจัดการชุมชนให้เกิดเป็นพลังในการพัฒนาชุมชนทั้งในด้านคุณภาพชีวิตของปัจเจคบุคคลและชุมชน ยิ่งไปกว่านั้นชุมชนบ้านห้วยห้อมมีองค์ประกอบที่เป็นปัจจัยสนับสนุน ได้แก่ ผู้นำชุมชนท้องถิ่น และสมาชิกของชุมชนพร้อมกับ**ความรู้ในเรื่องของผ้าฝ้ายทอผสมขนแกะที่สั่งสมมา**เป็นกลไกหลักในการขับเคลื่อน โดยใช้เครื่องมือที่มีอยู่ในชุมชนเป็นหลักเพื่อให้เกิดพลังแห่งการพัฒนา ซึ่งมีรูปแบบวิธีการต่าง ๆ ที่สามารถนำไปสู่การพัฒนาอย่างยั่งยืนได้ อย่างไรก็ตามการพัฒนาก้าวหน้าของ “ผ้าฝ้ายทอผสมขนแกะ” นั้น ได้เดินทางมาถึงจุดที่น่าพึ่งพอใจในระดับหนึ่งของการเริ่มต้น ซึ่งยังจะต้องได้รับความร่วมมือจากทุกภาคส่วน ไม่ว่าจะเป็นในส่วนของภาครัฐรวมไปถึงตัวของชุมชน จึงจะทำให้ผ้าฝ้ายทอผสมขนแกะจะสามารถเข้าถึงการพัฒนาได้อย่างแท้จริง

บทสรุปของบทความนี้จึงได้ข้อสังเกตที่นำไปสู่ข้อเสนอแนะ ดังนี้ **ประการแรก** ชาวบ้านถือเป็นศูนย์กลางความเป็นไปของผ้าฝ้าทอผสมขนแกะ การให้ข้อมูล ความรู้ และประสบการณ์ของปัญหาด้านเศรษฐกิจและสังคมชุมชนที่ชัดเจนแก่ชาวบ้านจึงเป็นสิ่งที่มีความสำคัญ เพื่อให้ชาวบ้านได้ตกตะกอนความคิดและทบทวนถึงที่มาของปัญหาต่าง ๆ อย่างจริงจัง เพื่อเดินหน้าสู้การแก้ไขปัญหาอย่างยั่งยืน และภาครัฐต้องหยุดทบทวนแนวทางการส่งเสริมลักษณะต่าง ๆ ที่ผ่านมา ว่าเป็นแนวทางการส่งเสริมแก่ชาวบ้านที่ถูกต้องและยั่งยืนหรือไม่ **ประการที่สอง** หน่วยงานภาครัฐควรที่จะมีความจริงจังในการส่งเสริมให้มีศูนย์เรียนรู้ที่มีมาตรฐานประจำชุมชน เพื่อตอบสนองความต้องการเบื้องต้นของกลุ่มคนในชุมชนได้ **ประการที่สาม** นักวิชาการที่เกี่ยวข้องต้องหมั่นศึกษาหาความรู้ใหม่ ๆ อยู่ตลอดเวลา เพื่อเตรียมพร้อมสำหรับการดำเนินงานส่งเสริมความรู้ แก่ชาวบ้านและชุมชนอย่างมีประสิทธิภาพ และ**ประการสุดท้าย** การส่งเสริมให้ชาวบ้านมีความรู้ทางด้านการเศรษฐกิจชุมชน ด้วยการให้ข้อมูลข่าวสาร รวมถึงการส่งเสริมให้ชาวบ้านมีการจัดลำดับความคิดทางด้านการจัดการ

**กิตติกรรมประกาศ**

บทความวิชาการฉบับนี้สำเร็จลงได้ด้วยดี เนื่องจากได้รับความกรุณาอย่างสูงจากคุณมะลิวัลย์ นักรบไพร หัวหน้ากลุ่มทอผ้าขนแกะบ้านห้วยห้อม คุณอังคณา นักรบไพร ผู้ประสานงานของกลุ่มทอผ้าขนแกะบ้านห้วยห้อม และชาวบ้านห้วยห้อมที่ให้ความร่วมมือในการอนุเคราะห์ข้อมูล ตลอดจนอำนวยความสะดวกในการลงพื้นที่บ้านห้วยห้อม ผู้เขียนขอกราบขอบพระคุณเป็นอย่างสูงไว้ ณ ที่นี้ด้วย

ขอขอบพระคุณ กรมทรัพย์สินทางปัญญาและมหาวิทยาลัยเชียงใหม่เป็นอย่างสูง ที่ได้เล็งเห็นความสำคัญและความจำเป็นของการดำเนินการจัดทำระบบควบคุมคุณภาพและมาตรฐานสินค้าสิ่งบ่งชี้ทางภูมิศาสตร์ไทย (Internal Control) สินค้าผ้าฝ้ายทอผสมขนแกะบ้านห้วยห้อม จังหวัดแม่ฮ่องสอน นี้ จึงนำมาสู่การได้รับข้อมูลอันเป็นประโยชน์สำหรับประกอบการเขียนบทความวิชาการนี้

**เอกสารอ้างอิง**

กรมทรัพย์สินทางปัญญา. (2559). *ประกาศโฆษณาการรับขึ้นทะเบียนสิ่งบ่งชี้ทางภูมิศาสตร์ ผ้าฝ้ายทอผสมขนแกะบ้านห้วยห้อม.* สืบค้น 1 ธันวาคม 2564, จาก http://www.ipthailand.go.th/images/781/54100085\_no.pdf

การท่องเที่ยวแห่งประเทศไทย. (2563). *รางวัลหมู่บ้านท่องเที่ยวเชิงเกษตรยอดเยี่ยม อันดับที่ 1 ชุมชนท่องเที่ยวบ้านห้วยห้อม จังหวัดแม่ฮ่องสอน*. สืบค้น 10 เมษายน 2564, จาก https://www.trtaward.com/best-agro-tourism/baan-huay-hom-mae-hong-son/.

กรมปศุสัตว์ กระทรวงเกษตรและสหกรณ์. (2548). *การเลี้ยงแกะ* (น. 1-4). โรงพิมพ์ชุมนุมสหกรณ์การเกษตรแห่งประเทศไทย จำกัด. กรุงเทพฯ: พิมพ์ครั้งที่ 1.

กิติศักดิ์ ทองมีทิพย์. 2564. *กระบวนการรวมกลุ่มของเกษตรกรกับนวัตกรรมการเกษตรเพื่อชุมชน: โคเนื้อพันธุ์กำแพงแสน.* วารสารเกษตรอภิรมย์ ฉบับที่ 31 (1/2564) เดือนเมษายน 2564. คณะเกษตร กำแพงแสน มหาวิทยาลัยเกษตรศาสตร์ วิทยาเขตกำแพงแสน

กิติศักดิ์ ทองมีทิพย์. (2562). *แนวทางการพัฒนาแนวทางการพัฒนาศูนย์เรียนรู้แพะนมครบวงจร ชุมชนบ้านเขานางสางหัว อำเภอเลาขวัญ จังหวัดกาญจนบุรี.* (วิทยานิพนธ์มหาบัณฑิต).มหาวิทยาลัยธรรมศาสตร์, คณะสังคมสงเคราะห์ศาสตร์ สาขาพัฒนาชุมชน.

นิติพงษ์ ศรีระพันธ์.(2562). *องค์ความรู้บ้านพอเพียงชนบทตำบลห้วยห้อม*. เอกสารรายงานข่าวความเคลื่อนไหวงานพัฒนา. สถาบันพัฒนาองค์กรชุมชน (องค์การมหาชน). กรุงเทพฯ

มหาจัตตารีสกสูตร, มัชฌิมนิกาย อุปริปัณณาสก์, มก. เล่ม 22 ข้อ 256 หน้า 342.

ศูนย์ส่งเสริมศิลปาชีพระหว่างประเทศ (องค์การมหาชน). (2561). *งานศิลปหัตถกรรมประเภทผ้าทอขนแกะ*. สืบค้น 10 เมษายน 2564, จาก *https://www.sacict.or.th/uploads/items/attachments/3d76cc27d29c076b2c374df9ac79d6a8/\_20f888d13e9e38c98e65e11700afcd75.pdf*

สถาบันวิจัยและพัฒนาพื้นที่สูง (องค์การมหาชน). (2554). *ทรัพย์สินทางปัญญาที่เป็นสิทธิของชุมชน สิ่งบ่งชี้ทางภูมิศาสตร์*. สืบค้น 10 เมษายน 2564, จาก https://web2012.hrdi.or.th/research/ipDetails/16

สมจิต โยธะคง.(2555). *เกษตรกรรมกับสังคมไทย*. เอกสารประกอบการสอน หน่วยที่ 1. มหาวิทยาลัยสุโขทัยธรรมาธิราช. กรุงเทพฯ.

สนธยา พลศรี และ วิวัฒน์ ศัลยกำธร.(2545).*ทฤษฎีและหลักการพัฒนาชุมชน.* พิมพ์ครั้งที่ 4. กรุงเทพมหานคร: โอเดียนสโตร์

องค์การบริหารส่วนตำบลห้วยห้อม. (2564). *ผ้าทอขนแกะห้วยห้อม*. สืบค้น 10 เมษายน 2564, จาก http://www.huaihom.go.th/index.php?op=dynamiccontent\_detail&dynamiccontent\_id=3079

**บุคลานุกรม**

มะลิวัลย์ นักรบไพร ประธานกลุ่มสตรีผ้าทอขนแกะบ้านห้วยห้อม. หมู่ที่ 1 ตำบลห้วยห้อม อำเภอ  
แม่ลาน้อย จังหวัดแม่ฮ่องสอน. (2 เมษายน 2564). สัมภาษณ์.

อังคณา นักรบไพร ผู้ประสานงานและเป็นทายาทรุ่นที่ 3 ของกลุ่มสตรีผ้าทอขนแกะบ้านห้วยห้อม. หมู่ที่ 1 ตำบลห้วยห้อม อำเภอแม่ลาน้อย จังหวัดแม่ฮ่องสอน. (2 เมษายน 2564). สัมภาษณ์.